CELEX: 62022TN0055
Language: el
Date: 2022-01-23 00:00:00
Title: Υπόθεση T-55/22: Προσφυγή της 23ης Ιανουαρίου 2022 — Swords κατά Επιτροπής και ECDC

14.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 119/56
            
         
      Προσφυγή της 23ης Ιανουαρίου 2022 — Swords κατά Επιτροπής και ECDC
      (Υπόθεση T-55/22)
      (2022/C 119/79)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Patrick Swords (Δουβλίνο, Ιρλανδία) (εκπρόσωπος: G. M. Byrne, Barrister-at-law)
      
         Καθών: Ευρωπαϊκή Επιτροπή και Ευρωπαϊκό Κέντρο Πρόληψης και Ελέγχου Νόσων
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την εκτίμηση κινδύνου του ECDC της 24ης Νοεμβρίου 2021, τη δήλωση του ECDC της 24ης Νοεμβρίου 2021, τις αξιολογήσεις απειλών του ECDC της 26ης Νοεμβρίου 2021 και 2ας Δεκεμβρίου 2021, και την εκτίμηση κινδύνου του ECDC της 15ης Δεκεμβρίου 2021·
               
            
                  —
               
               
                  να διαπιστώσει ότι η από 1ης Δεκεμβρίου 2021 ανακοίνωση της Επιτροπής προς το Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, καθώς και η από 10ης Δεκεμβρίου 2021η συντονισμένη προσέγγιση της Επιτροπής και της επιτροπής υγειονομικής ασφάλειας δεν μπορούν να εφαρμοστούν δυνάμει του άρθρου 277 ΣΛΕΕ· και
               
            
                  —
               
               
                  να καταδικάσει τους καθών στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής ο προσφεύγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι το ECDC παρέλειψε να τηρήσει ουσιώδεις διαδικαστικές απαιτήσεις, περιλαμβανομένων των δικών του εσωτερικών κανόνων και του κώδικα ορθής διοικητικής συμπεριφοράς. Υποστηρίζεται ότι το ECDC αγνόησε την αναγνωρισμένη μεθοδολογία εκτίμησης του κινδύνου, δεν συμμορφώθηκε με τα απαιτούμενα κριτήρια, περιλαμβανομένων της επιστημονικής αριστείας και της ανεξαρτησίας, και παρέλειψε να εκπληρώσει τις νόμιμες υποχρεώσεις του σχετικά με την κατάρτιση και δημοσίευση των προσβαλλόμενων πράξεων. Επιπλέον, υποστηρίζεται ότι οι προσβαλλόμενες εκθέσεις εκτίμησης του κινδύνου είναι κατάφωρα παραπλανητικές και προκαλούν αβάσιμες ανησυχίες, τα δε αποτελέσματά τους μπορούσαν να προβλεφθούν από το ECDC και ήταν αναπόφευκτα λόγω της εμπιστοσύνης με την οποία περιβάλλουν τις εκθέσεις αυτές τόσο τα θεσμικά όργανα της Ένωσης όσο και τα κράτη μέλη.
               
            
                  2.
               
               
                  Με τον δεύτερο λόγο προβάλλεται ότι το ECDC παραβίασε τις Συνθήκες της Ευρωπαϊκής Ένωσης και την αρχή του κράτους δικαίου, προσέβαλε δε τα θεμελιώδη δικαιώματα του προσφεύγοντος καθόσον δεν εκπλήρωσε τα καθήκοντα και τις υποχρεώσεις που υπέχει από τις Συνθήκες της Ευρωπαϊκής Ένωσης σχετικά με την κατάρτιση και δημοσίευση των προσβαλλόμενων πράξεων.
               
            
                  3.
               
               
                  Με τον τρίτο λόγο προβάλλεται ότι, καταρτίζοντας και δημοσιεύοντας τις προσβαλλόμενες πράξεις, το ECDC παραβίασε γενικές αρχές του δικαίου της Ένωσης, περιλαμβανομένων των αρχών της αναλογικότητας, της ασφάλειας δικαίου και της δικαιολογημένης εμπιστοσύνης, και επιπλέον ότι προσέβαλε τα θεμελιώδη δικαιώματα του προσφεύγοντος.
               
            
                  4.
               
               
                  Με τον τέταρτο λόγο προβάλλεται κατάχρηση εξουσίας εκ μέρους του ECDC.
               
            
                  5.
               
               
                  Ο προσφεύγων προβάλλει επίσης ένσταση περί αδυναμίας εφαρμογής, δυνάμει του άρθρου 277 ΣΛΕΕ, σε σχέση με την από 1ης Δεκεμβρίου 2021 ανακοίνωση της Επιτροπής προς το Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών καθώς και την από 10ης Δεκεμβρίου 2021 συντονισμένη προσέγγιση της Επιτροπής και της επιτροπής υγειονομικής ασφάλειας. Ο προσφεύγων συνάγει ότι οι ως άνω πράξεις στερούνται νομιμότητας, καθόσον συντάχθηκαν και δημοσιεύτηκαν στηριζόμενες στις προσβαλλόμενες εκτιμήσεις κινδύνου του ECDC.